KTC พุ่งแรง 9% โบรกฯมองกำไรปีนี้เฉียด 6 พันลบ. รับสินเชื่อรวม-รายได้ดบ.โต ชูเป้า 66 บ.
KTC พุ่งแรง 9% โบรกฯมองกำไรปีนี้แตะ 5.97 พันลบ. หนุนจาก KTBL ดันพอร์ตสินเชื่อรวม และรายได้ดอกเบี้ยเติบโตเด่น แนะ “เก็งกำไร” ราคาเป้าหมาย 66 บ.
23 ส.ค. 2564

ผู้สื่อข่าวรายงานว่าวันนี้ (23 ส.ค.2564) ราคาหุ้นบริษัท บัตรกรุงไทย จำกัด (มหาชน) หรือ KTC ณ เวลา 11.45 น. อยู่ที่ระดับ 64.75 บาท เพิ่มขึ้น 5.25 บาท หรือ 8.82% โดยทำจุดสูงสุดที่ 65.50 บาท และทำจุดต่ำสุดที่ 60.75 บาท ด้วยมูลค่าการซื้อขาย 1.18 พันล้านบาท

บริษัทหลักทรัพย์เอเชีย เวลท์ จำกัด ระบุในบทวิเคราะห์ (20 ส.ค.2564) โดยคาดผลประกอบการไตรมาส 3/2564 มีแนวโน้มที่จะชะลอตัวจากไตรมาสก่อน หลังการ Lockdown ส่งผลให้ (1) การตั้งสำรองด้านเครดิตที่จะเพิ่มขึ้นตามความเสี่ยงด้านเศรษฐกิจ โดยปัจจุบันมีลูกหนี้ที่มาเข้าโครงการพักชำระมากขึ้น (2) การใช้จ่ายบัตรเครดิตมีแนวโน้มที่ลดลงส่งผลให้รายได้ค่าธรรมเนียมจากบัตรเครดิตลดลงและ (3) การหาลูกค้าใหม่ยากขึ้นและเกณฑ์การพิจารณาสินเชื่อที่สูงขึ้นทำให้การอนุมัติสินเชื่อน้อยลงส่งผลให้การเติบโตของพอร์ตสินเชื่อมีแนวโน้มชะลอตัว
อย่างไรก็ดีบริษัทฯได้เข้าซื้อหุ้น KTBL ตั้งแต่วันที่ 21 พ.ค.2564 จึงรวมผลการดำเนินงานของ KTBL ตั้งแต่วันที่ 1 ม.ค.2564 โดยปัจจุบันในพอร์ตสินเชื่อของ KTBL มีจำนวนทั้งหมด 4,255 ล้านบาท ส่งผลให้ (1) พอร์ตสินเชื่อรวมเติบโตขึ้น 7.10% จากงวดเดียวกันของปีก่อน และ (2) รายได้ดอกเบี้ยจาก KTBL หนุนกำไรสุทธิในปี 2564 ราว 70 – 80 ล้านบาท ในขณะที่ NPL Ratio ของพอร์ต KTBL อยู่ที่ 51.70% ทำให้ NPL Ratio เพิ่มขึ้นมาอยู่ที่ 4.40% จากไตรมาส 1/2564 ที่ 1.90% ซึ่ง NPL ส่วนนี้ตั้งสำรองเต็มจำนวนแล้ว
ทั้งนี้สำหรับแผนในอนาคตของ KTBL คาดว่าจะนำไปใช้เพื่อหนุนเสริมกับธุรกิจจำนำทะเบียนรถ (P BERM) และจะมุ่งไปในกลุ่มลูกค้า High Yield ของตลาดสินเชื่อเช่าซื้อ ซึ่งปัจจุบันอยู่ในช่วงทดสอบระบบเพื่อวางแผนกลยุทธ์ต่อไป
นอกจากนี้ทางฝ่ายวิจัยได้ให้ราคาเป้าหมายปี 2565 ที่ 66.00 บาท โดยช่วงที่ผ่านมาราคาหุ้นปรับตัวลดลงต่อเนื่องจาก ความกังวลต่อเศรษฐกิจภายในประเทศหลังสถานการณ์การแพร่ระบาดรุนแรงขึ้นต่อเนื่อง อย่างไรก็ดีผลประกอบการโดยรวมในปี 2564 ยังคงเติบโตดีโดยคาดกำไรสุทธิปี 2564 ไว้ที่ 5,975 ล้านบาท ซึ่งกำไรสุทธิครึ่งปีแรก 2564 คิดเป็น 55.50% ของประมาณการทั้งปีแนะนำ “เก็งกำไร” Upside 11.90%
 
 